অ্যাসোসিয়েশন অব সফটওয়্যার অ্যান্ড ইনফরমেশন সার্ভিসেস (বেসিস) ও ইউএসএইড বাংলাদেশের কৃষি খাতে তথ্যপ্রযুক্তির ব্যবহার বাড়ানোর পাশাপাশি কৃষিখাত সংশ্লিষ্টদের মানোন্নয়নে যৌথভাবে কাজ করবে। গতকাল সোমবার বেসিসের সভাকক্ষে উভয় প্রতিষ্ঠানের মধ্যে অনুষ্ঠিত এক বৈঠকে এ সিদ্ধান্ত নেয়া হয়। এ ব্যাপারে শিগগিরই বেসিস ও ইউএসএইডের মধ্যে একটি সমঝোতা স্মারক স্বাক্ষর এবং আগামী ২০১৮ সালের জুনের মধ্যে প্রকল্প বাস্তবায়ন করা হবে বলে বৈঠকে জানানো হয়। বেসিস সভাপতি মোস্তাফা জব্বারের সভাপতিত্বে অনুষ্ঠিত এই বৈঠকে ইউএসএইডসের এগ্রিকালচারাল ভ্যালু চেইনস (এভিসি) প্রকল্পের চীফ অব পার্টি মাইকেল ফিল্ড, আইসিটি মার্কেট স্পেশালিস্ট মাসুদ রানা ও বেসিসের পরিচালক উত্তম কুমার পাল উপস্থিত ছিলো। গতকাল বেসিসের এক সংবাদ বিজ্ঞপ্তিতে এ কথা বলা হয়। এতে জানানো হয়, এ বৈঠকে উভয় প্রতিষ্ঠানের পক্ষ থেকে কৃষির জন্য তথ্যপ্রযুক্তি টুলস উদ্ভাবন, কৃষকদের সচেতনতা বৃদ্ধি ও গবেষণা চালানোসহ যারা এসব টুলস ব্যবহার করতে চায় তাদের সহযোগিতার বিষয়ে যৌথভাবে কাজ করার সিদ্দান্ত নেয়া হয়। একইসাথে বেসিসের সদস্য কোম্পানিরা যাতে এই প্রকল্পের সাথে যুক্ত হয়ে কাজ করতে পারে সেজন্য তাদের মানোন্নয়নে ও দক্ষতা উন্নয়নে কার্যক্রম পরিচালনা করার কথা বৈঠকে জানানো হয়।